Fodboldspilleren Dennis Marshall, der kom til AaB i 2009, er omkommet i en trafikulykke, der fandt sted i spillerens hjemland Costa Rica torsdag aften. Det meddeler Costa Ricas fodboldforbund på sin hjemmeside. Ifølge Washington Post kolliderede Marshalls bil med en lastbil i bjergene nær hovedstaden San José. Spillerens kone, Meylin Masis Castro, der var medpassager i bilen, er ligeledes omkommet. Myndighederne har endnu ikke alle detaljer omkring ulykken på plads. - Det er med stor sorg, at AaB sent torsdag aften har modtaget beskeden om, at Dennis Marshall og hustruen Meylin Masis Castro er omkommet i en trafikulykke i Costa Rica, skriver Aabsport på deres hjemmeside. Marshall, der spillede venstre back, havde netop repræsenteret sit land ved Gold Cup - mesterskabet i Caribien, Nord- og Mellemamerika. Her røg Costa Rica ud i kvartfinalen til Honduras i sidste weekend efter straffesparkskonkurrence. Stillingen var 1-1 efter 120 minutters spilletid, og det var netop Marshall, der udlignede til 1-1 for Costa Rica i det 56. minut af den ordinære spilletid. Marshall blev kun 25 år. Han spillede i alt 22 kampe for AaB og scorede to mål. /ritzau/

Referat:
AaB-spilleren Dennis Marshall og hans kone er omkommet i en trafikulykke i sit hjemland Costa Rica.